《送吕由庚推官得替还洛中二首》
宋代·苏辙

君家相国旧元勋，凛凛中丞继后尘。
谈笑二年同幕府，风流一后愈它人。
南都去后少佳客，西洛归来多老臣。
我亦宦游无久意，它年松竹许相邻。
洛水留人一向干，雪泥溢路十分寒。
送行我岂无樽酒，多难君知久鲜欢。
回首只应怜老病，凌风争看试轻翰。
到家定见嵩阳老，问我衰迟未解官。
〈司马君实提举嵩山崇福宫。
〉

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。